የአውሮፓ ኅብረት በኮሮናቫይረስ ወረርሽኝ ወቅት ለኢትዮጵያ የ19 ቢሊዮን ብር ድጋፍ በማድረግ አጋርነቱን እያሳየ እንደሆነ አስታወቀ፡፡
ባሕር ዳር፡ ሰኔ 08/2012 ዓ.ም (አብመድ) የአውሮፓ ኅብረት በኢትዮጵያ በማኅበራዊ ገጹ እንዳስታወቀው ኅብረቱና የኅብረቱ አባል ሀገራት ግንኙነታቸውን ከኢትዮጵያ ጋር ለማጠናከር ድጋፋቸውን በቀውስ ወቅትም አጠናክረው ቀጥለዋል፡፡ በዚህም የኢትዮጵያን የጤና ሥርዓት ለማጠናከር፣ ለይቶ ማቆያዎችንና የማኅበራዊ ጥበቃ ሥርዓቱን ለማጠናከር፣ የኑሮ ሁኔታን ለማሻሻልና በወረርሽኙ ምክንያት የሚፈጠር የኢኮኖሚ ቀውስን ለመመከት የሚያስችል 487 ሚሊዮን ዩሮ (19 ቢሊዮን ብር) ድጋፍ ተደርጓል፡፡የዓለም ጤና ድርጅትንም እየደገፈ መሆኑን የገለጸው ኅብረቱ ለወረርሽኙ የተቀናጀና ዓለማቀፍ ምላሽ እንዲሰጥ እንደሚደግፍም አመልክቷል፡፡የአውሮፓ ኅብረትና የአውሮፓ ቡድን በምሥራቅ አፍሪካ ሀገራት ድንበሮች አካባቢ የተቀናጀ ልማት እንዲመጣ ለምሥራቅ አፍሪካ በይነ መንግሥታት (ኢጋድ) የ60 ሚሊዮን ዩሮ እገዛ ማድረጋቸውንም አስታውቋል፡፡